Kif jiżvela l-aktar Rapport reċenti dwar il-Progress tal-Għajnuna tal-UE għall-Kummerċ għall-2021, li ġie ppubblikat illum, l-għajnuna tal-UE biex ittejjeb il-kapaċità kummerċjali tal-pajjiżi sħab żdiedet, u din għenithom jindirizzaw il-pandemija tal-COVID-19. Bħala parti mill-approċċ il-ġdid tat-Tim Ewropa, l-Għajnuna tal-UE għall-Kummerċ tappoġġa l-implimentazzjoni ta' impenji konkreti għal tranżizzjoni lejn ekonomija globali aktar inklużiva u ekoloġika. “Intwera li l-Għajnuna għall-Kummerċ hija effiċjenti biex tnaqqas il-faqar u ssaħħaħ it-tkabbir ekonomiku inklużiv u sostenibbli permezz tal-kummerċ, tat-tisħiħ tal-kapaċitajiet kummerċjali, u tal-infrastruttura fil-pajjiżi sħab tagħna. L-Unjoni Ewropea hija impenjata li tappoġġa lil sħabha biex jiżviluppaw ekonomiji b'livell baxx ta' emissjonijiet ta' karbonju, li huma reżiljenti għall-klima, u li ma jħallu 'l ħadd lura. It-tisħiħ tal-kapaċitajiet kummerċjali jista' jikkontribwixxi għal dan l-għan b'mod sinifikanti. Dan jista' jwassal għal bidla dejjiema u rkupru globali li huwa ġust u sostenibbli.” Dan x'ħabbret il-Kummissarju għas-Sħubijiet Internazzjonali, Jutta Urpilainen. “Il-kummerċ huwa aspett vitali tal-attività ekonomika, u kull reġjun fid-dinja se jiddependi fuq il-kummerċ biex jappoġġa l-irkupru ekonomiku mill-pandemija tal-COVID-19. L-Għajnuna għall-Kummerċ se tgħin lis-sħab globali tagħna jirkupraw u jikbru, partikolarment billi tappoġġa lill-SMEs u tgħin lill-awtoritajiet jimplimentaw arranġamenti kummerċjali. Barra minn hekk, dan l-appoġġ se jgħin biex jiġi żviluppat programmar ekonomiku aktar inklużiv u konxju tal-impatt klimatiku, li fit-tul se jkun ta' benefiċċju għalina lkoll. F'dan ir-rigward, l-Għajnuna għall-Kummerċ hija eżempju tajjeb ħafna tal-aġenda kummerċjali tal-UE, li hija bbażata fuq il-valuri.” Dan x'ħabbar il-Viċi President Eżekuttiv għal Ekonomija għas-Servizz tan-Nies u l-Kummissarju tal-UE għall-Kummerċ, Valdis Dombrovskis. Ir-rapport jikkonferma li l-UE u l-Istati Membri tagħha huma l-akbar fornitur fid-dinja tal-Għajnuna għall-Kummerċ bi €17.9-il biljun fl-2019; minn din jibbenefikaw madwar 140 pajjiż u territorju eliġibbli għall-Għajnuna Uffiċjali għall-Iżvilupp. Dan jirrappreżenta madwar 38 % tal-fondi globali tal-Għajnuna għall-Kummerċ u żieda ta' 12 % meta mqabbel mal-2018. L-emanċipazzjoni ekonomika tan-nisa, il-protezzjoni tal-ambjent u tal-bijodiversità, kif ukoll id-diġitalizzazzjoni, kienu l-oqsma ewlenin tal-azzjoni dwar l-Għajnuna tal-UE għall-Kummerċ. L-Afrika kompliet tirċievi l-akbar sehem, bi 43 % tal-volum totali. Warajha hemm l-Asja (21 %), l-Ewropa – il-pajjiżi tal-Viċinat tal-UE u l-pajjiżi tal-adeżjoni (13 %), u l-Amerika (8 %). Ir-rapport ta' din is-sena fih kapitolu speċjali dwar l-Għajnuna għall-Kummerċ mit-Tim Ewropa b'reazzjoni għall-pandemija tal-COVID-19, li kellha impatt drammatiku fuq il-kummerċ. B'mod ġenerali, l-importazzjonijiet tal-UE minn pajjiżi li qed jiżviluppaw naqsu bi kważi €100 biljun bejn l-2019 u l-2020. It-Tim Ewropa — jiġifieri l-UE, l-Istati Membri tagħha u l-istituzzjonijiet finanzjarji Ewropej — irreaġixxa malajr, u mmobilizza €46 biljun minn April tal-2020 sa April tal-2021 biex jgħin lill-pajjiżi sħab tal-UE jtaffu l-impatt soċjoekonomiku tal-pandemija. Bl-Għajnuna għall-Kummerċ, il-programmi bdew kmieni, ir-riżorsi addizzjonali ġew rilaxxati, il-programmi mmirati ġew approvati aktar malajr, u dawk eżistenti ġew riorjentati, fost oħrajn. Ir-rapport juri wkoll li l-Għajnuna tal-UE għall-Kummerċ tħalli impatt aħjar billi tagħti għajnuna rilevanti apposta skont il-ħtiġijiet differenti tal-pajjiżi sħab: l-UE tgħaqqad l-Għajnuna għall-Kummerċ ma' investimenti faċilitati u aċċess għas-suq offruti mill-Ftehimiet ta' Kummerċ Ħieles/mill-Iskema Ġeneralizzata ta' Preferenzi. Fl-2020, l-UE pprovdiet l-Għajnuna għall-Kummerċ permezz ta' garanziji finanzjarji u operazzjonijiet ta' taħlit li b'kollox jammontaw għal €1.8 biljun, b'ingranaġġ ta' aktar minn €10 biljun. Biex tgħin fit-titjib tal-ambjent regolatorju għas-settur privat, l-UE pprovdiet madwar €1 biljun fis-sena għall-iżvilupp tas-settur privat. Il-pajjiżi li bħalissa għandhom aċċess preferenzjali għas-suq tal-UE rċevew 96 % tal-Għajnuna tal-UE għall-Kummerċ. Barra minn hekk, l-Għajnuna tal-UE għall-Kummerċ appoġġat l-integrazzjoni reġjonali permezz ta' programmi li jinvolvu diversi pajjiżi. Dawn jiffukaw fuq in-negozjar u l-implimentazzjoni ta' ftehimiet kummerċjali reġjonali u jappoġġaw ktajjen tal-valur reġjonali ewlenin. L-UE nediet diversi inizjattivi globali u reġjonali għall-kummerċ li jippromwovu l-ugwaljanza bejn il-ġeneri, jipproteġu l-ambjent, u jippromwovu l-ħidma deċenti u d-diġitalizzazzjoni, bħat-tnedija taċ-Ċentru Diġitali għall-Iżvilupp (Digital for Development; D4D) fl-2020. L-ewwel komponent reġjonali operattiv nieda l-attivitajiet bħala ċ-“Ċentru D4D bejn l-Unjoni Afrikana u l-Unjoni Ewropea”, b'appoġġ ta' €8 miljun mill-UE. Iċ-Ċentru jgħin biex jinqasmu l-għarfien u d-djalogu strutturat bejn is-sħab Afrikani u dawk tal-UE biex isaħħaħ it-trasformazzjoni diġitali; din hija waħda mill-prijoritajiet ġeopolitiċi ewlenin tal-Kummissjoni. Informazzjoni ġenerali L-istrateġija tal-UE dwar l-Għajnuna għall-Kummerċ ġiet adottata fl-2007, b'reazzjoni għall-inizjattiva tal-Għajnuna għall-Kummerċ li nediet l-Organizzazzjoni Dinjija tal-Kummerċ (World Trade Organisation; WTO) fl-2005. Din tħeġġeġ lill-pajjiżi li qed jiżviluppaw biex jirrikonoxxu r-rwol li jista' jaqdi l-kummerċ biex jiżviluppaw b'mod sostenibbli. L-istrateġija tal-UE dwar l-Għajnuna għall-Kummerċ tgħin lill-pajjiżi sħab jintegraw aħjar fis-sistema kummerċjali globali u japprofittaw aktar mill-benefiċċji tal-ftuħ ekonomiku u tal-effiċjenza kummerċjali mtejba, benefiċċji li jnaqqsu l-faqar. L-istrateġija tal-UE dwar l-Għajnuna għall-Kummerċ ġiet riveduta fl-2017 biex issegwi approċċ usa', f'konformità mal-Aġenda 2030 tan-NU għall-Iżvilupp Sostenibbli. Din tqis l-interkonnessjonijiet li jeżistu bejn l-investiment u l-kummerċ, li jridu jiġu sfruttati bis-sħiħ biex jintlaħqu l-Għanijiet ta' Żvilupp Sostenibbli. Ir-Rapport dwar il-Progress tal-Għajnuna tal-UE għall-Kummerċ huwa xhieda tal-kontribut tal-UE għall-inizjattiva globali tal-Għajnuna għall-Kummerċ, u jagħti ħarsa ġenerali lejn l-implimentazzjoni tal-Istrateġija tal-UE dwar l-Għajnuna għall-Kummerċ. L-analiżi kwalitattiva hija bbażata fuq it-tweġibiet għal kwestjonarju li mtela fl-2021 minn 98 Delegazzjoni tal-UE minn madwar id-dinja. L-analiżi kwantitattiva tqis id-data tal-OECD/tad-DAC dwar il-volumi tal-Għajnuna għall-Kummerċ fl-2019, l-aħħar sena li għaliha hemm id-data sħiħa disponibbli. Il-Kummissjoni kienet impenjat ruħha li tiddedika €240 miljun għall-faċilitazzjoni tal-kummerċ matul il-Qafas Finanzjarju Pluriennali (QFP) 2014–2020. Il-valur kumulattiv mill-2014 sal-2019 kien ta' €423.7 miljun, li jaqbeż sew l-impenn tad-WTO meta ġie ffirmat il-Ftehim ta' Faċilitazzjoni tal-Kummerċ (Trade Facilitation Agreement; TFA). Għal aktar informazzjoni Ir-Rapport dwar il-Progress tal-Għajnuna tal-UE għall-Kummerċ għall-2021 Fuljett dwar l-Għajnuna għall-Kummerċ Għajnuna tal-UE għall-Kummerċ